<classify> MAKUSANYO ya Mamlaka ya Majisafi na Majitaka Dar es Salaam DAWASA yameongezeka kutoka Sh bilioni 2.9 kwa mwezi kwa mwaka 20142015 hadi kufi kia Sh bilioni 10.5 kwa mwezi mwaka huu.Aidha, imeelezwa ufanisi huo unatokana na utekelezaji wa miradi iliyoongeza maji yanayozalishwa pamoja na kuimarika kwa usimamizi wa utoaji huduma bora kwa miji ya Dar es Salaam na Bagamoyo.Katika kipindi hiki cha serikali ya awamu ya tatu, Rais John Magufuli amefanikiwa kumtua mama ndoo ya maji kichwani. Sehemu kubwa ya jiji la Dar es Salaam maji sasa yanapatikana na makusanyo ya mapato sasa yameongezeka kwa kiwango kikubwa.Ingawa tulipanga kukusanya Sh bilioni 12 kwa mwezi, tumekusanya Sh bilioni 10.5, alisema Mtendaji Mkuu wa DAWASA, Cyprian Luhemeja. Akizungumza na waandishi wa habari jana jijini Dar es Salaam jana kuelezea mafanikio ya miaka mitatu ya serikali ya awamu tano, Luhemeja alisema katika kipindi hicho, miradi mikubwa iliyokamilika ni upanuzi wa mtambo wa Ruvu Juu, ujenzi wa tanki la Kibamba na ulazaji wa mabomba makuu ya maji.Kufuatia kukamilika kwa miradi hiyo maji yanayozalishwa yameongezeka hadi kufikia lita milioni 502 za maji kwa siku wakati mahitaji ya maji kwa siku ni lita milioni 544, alisema Luhemeja.Alisema ili maji yawafikia wananchi wengi zaidi katika maeneo ambayo hayakuwa na mabomba, miradi mbalimbali mikubwa na midogo imetekelezwa ambayo ni ujenzi wa matanki na ulazaji wa mabomba. Alisema matanki yamejengwa Changanyikeni, Salasala, Wazo, Mabwepande na Bagamoyo na mradi huo uko hatua ya ukamilishaji ukitekelezwa na serikali kwa mkopo wa masharti nafuu wa Benki ya Exim ya India.Miradi mingine alisema ni kufikisha maji katika maeneo ambayo hapo awali yalikuwa na changamoto ya maji kwa kutumia fedha za ndani na kuyataja maeneo hayo kuwa ni pamoja na Segerea, Kinyerezi, Kipawa, Ukonga, Changanyikeni, Goba, Mivumoni, Magomeni, Tandale, Mburahati na Kimara.Alisema kilometa 176 za mtandao chakavu wa maji zimebadilishwa na kupunguza kiwango cha maji yaliyokuwa yanapotea kutokana na mabomba makubwa chakavu, kilometa 500 za mabomba mapya yamelazwa mitaani ili kugawa maji kwa uwiano mzuri na kufanya mamlaka kuwa na mtandao wa kilometa 3000 badala ya 2,500 zilizokuwepo mwaka 2015.Ili kufikia lengo la usambazaji maji safi, bora na kwa gharama nafuu kwa wananchi kwa asilimia 95 miradi mbalimbali inaendelea kutekelezwa na mingine iko hatua ya kutekelezwa, alisema Luhemeja. Aliitaja miradi hiyo kuwa ni Chalinze III, Kibamba- Kisarawe, Chalize-Mboga, Chalinze-Mwanelimango, Kilindini-Mafia, Mkuranga na miradi mingine mipya ya jamii kuwafikia watu wenye kipato kidogo waishio katika maeneo yasiyo na huduma ya maji.  <topic>: KITAIFA 